Aurelius Prudentius Clemens

Aurelius Prudentius Clemens (* 348 - † okolo 413) bol rímsky kresťanský básnik pochádzajúci z Calaguridy (dnes Calahora) v Hispánii.

Pôvodným povolaním bol Prudentius právnik, neskôr vstúpil do štátnych služieb a dva razy zastával úrad správcu provincie, pravdepodobne v rámci Hispánie. Neskôr ho povolal cisár Theodosiom I. do Ríma, kde zastával rozličné posty až do roku 392. Po tomto dátume sa stiahol z verejného života, aby mohol viesť život askéta. Okolo roku 405 dokončil básnický súbor na rozličné kresťanské témy. Je to zároveň posledný dátum, ktorý v súvislosti s jeho osobou máme.

Dielo 
Prudentius je autorom veľkého počtu básnických skladieb zložených na kresťanské motívy. Vzormi v tejto tvorbe sa mu stali jednak jeho významní predchodcovia, Tertullianus a svätý Ambrózius, ale aj samotná Biblia a rôzne spisy o mučeníkoch. Najvýznamnejší z Prudentiových spisov sa stal Psychomachia (Zápas o dušu), alegorická skladba, ktorá inšpirovala veľkou mierou náboženskú alegóriu v stredoveku.

Medzi Prudentiove diela patria:
 Praefatio(Predhovor) - úvod k celej zbierke básni o 45 lyrických veršoch
 Cathemerinon (Denná pieseň) - obsahuje 12 hymnov, 6 z nich je určených na spev počas niektorje časti dňa, 6 na zvláštne príležitosti počas veľkých kresťanských sviatkov
 Peristephanon (Veniec mučeníkov) - obsahuje 14 hymnov k pocte kresťanských mučeníkov
 Apotheosis (Zbožštenie) - sa zaoberá tajomstvom svätej Trojice a Ježišovho utrpenia
 Hamartigenia (O pôvode hriechu) - je odpoveďou na učenie gnostikov, pojednáva o podstate hriechu a slobodnej vôli
 Psychomachia (Zápas o dušu) - popisuje súboj cností majúcich základ vo viere s necnosťami vychádzajúcimi z pohanstva
 Contra Symmachum (Proti Symmachovi) - súvisí so slávnou rečou senátora Aurelia Symmacha, ktorý požadoval obnoviť oltár Víťazstva v rímskom senáte odstránený kresťanmi, je to Prudentiova odpoveď na Symmachovu žiadosť
 Dittochæon (Dvojité hody) - obsahuje 48 štvorverší ilustrujúcich príbehy z Biblie
 Epilogus (Záver) - 34 lyrických veršov ako záver zbierky

Externé odkazy 
 Liber peristephanon (latinsky)
 Prudentius na The Catholic Encyclopedia (anglicky)
 Prudentiovo dielo na Migne Patrologia Latina (latinsky)

Literatúra

Zdroj 

Básnici starovekého Ríma